text: Landsby ramt af bilhærværk
  11 januar 2019 kl. 18.12
  Beboerne i den lille by Hjordkær er rystet efter en række bilbrande i løbet af ugen.
  Normalt er landsbyen Hjordkær et fredeligt sted, men en serie af påsatte brænde og hærværk mod biler skaber utryghed for familierne i byen.
  Søren Sass Svenson er en af beboerne i byen, der fik ødelagt sin bil onsdag aften.
  - Jeg blev vækket, ved at nogen bankede på min dør, og min søn kommer løbende ind og spørger, om vi har en brandslukker, siger han til TV SYD.
  Det var genboen, der bankede på Søren Sass Svensons dør, efter han opdagede at noget var galt.
  - Jeg var på vej i seng, og så går jeg ovenpå, og jeg kan høre, at der sker et eller andet. Så kigger jeg ud ad vinduet og kan se nogle flammer over ved genboen. Da jeg så kigger over på vores egen bil, brænder den også, siger Kasper Larsen til TV SYD.
  I alt er fem biler blevet udsat for hærværk søndag og onsdag.
  - Jeg bliver rigtig bange, og det gør mine børn også. Jeg synes det er rigtig ubehageligt. Dem, der gør det, tænker nok ikke over, hvad de gør ved en familie, siger Kasper Larsen.
  